बृहत्संहिता/अध्यायः ७५
७५ कान्दर्पिकाध्यायः ।।
 रक्ते +अधिके स्त्री पुरुषस्तु शुक्रे नपुंसकं शोणितशुक्रसाम्ये ।	
 यस्मादतः शुक्रविवृद्धिदानि निषेवितव्यानि रसायनानि ।।	७५.०१ ।। 
 हर्म्यपृष्ठं उडुनाथरश्मयः सौत्पलं मधु मदालसा प्रिया ।	
 वल्लकी स्मरकथा रहः स्रजो वर्ग एष मदनस्य वागुरा ।।	७५.०२ ।। 
माक्षीकधातुमधुपारदलोहचूर्ण	
पथ्याशिलाजतु*घृतानि समानि[क्.विडङ्गघृतानि] यो +अद्यात् ।	
सैकानि विंशतिरहानि जरान्वितो +अपि	
सो +अशीतिको +अपि रमयत्यबलां युवाइव ।।	७५.०३ ।। 
क्षीरं शृतं यः कपिकच्छुमूलैः	
पिबेत्क्षयं स्त्रीषु न सो +अभ्युपैति ।	
माषान्पयःसर्पिषि वा विपक्वान्	
षड्ग्रासमात्रांश्च पयो +अनुपानम्[क्.अनुपानान्] ।।	७५.०४ ।। 
 विदारिकायाः स्वरसेन चूर्णं मुहुर्मुहुर्भावितशोषितं च ।	
 शृतेन दुग्धेन सशर्करेण पिबेत्स यस्य प्रमदाः प्रभूताः ।।	७५.०५ ।। 
धात्रीफलानां स्वरसेन चूर्णं	
सुभावितं क्षौद्रसितऽज्ययुक्तम् ।	
लीढ्वाअनु पीत्वा च पयो +अग्निशक्त्या	
कामं निकामं पुरुषो निषेवेत् ।।	७५.०६ ।। 
क्षीरेण बस्ताण्ड युजा शृतेन	
सम्प्लाव्य कामी बहुशस्तिलान्यः ।	
सुशोषितानत्ति *पयः पिबेच्[क्.पिबेत्पयश्] च	
तस्याग्रतः किं चटकः करोति ।।	७५.०७ ।। 
 माषसूपसहितेन सर्पिषा षष्टिकौदनं अदन्ति ये नराः ।	
 क्षीरं अप्यनु पिबन्ति तासु ते शर्वरीषु मदनेन[क्.मदने न] शेरते ।।	७५.०८ ।। 
तिलाश्वगन्धाकपिकच्छुमूलैर्	
विदारिकाषष्टिकपिष्टयोगः ।	
आजेन पिष्टः पयसा घृतेन	
पक्वं[क्.पक्त्वा] भवेत्शष्कुलिकातिवृष्या ।।	७५.०९ ।। 
क्षीरेण वा गोक्षुरकौपयोगं	
विदारिकाकन्दकभक्षणं वा ।	
कुर्वन्न सीदेद्यदि जीर्यते +अस्य	
मन्दाग्निता चेदिदं अत्र चूर्णम् ।।	७५.१० ।। 
 साजमोदलवणा हरीतकी शृङ्गवेरसहिता च पिप्पली ।	
 मद्यतक्रतरलौष्णवारिभिश्चूर्णपानं उदराग्निदीपनम् ।।	७५.११ ।। 
अत्यम्लतिक्तलवणानि कटूनि वा+अत्ति	
यः क्षारशाकबहुलानि[क्.क्षारशाकबहुलानि] च भोजनानि ।	
दृक्शुक्रवीर्यरहितः स करोत्यनेकान्	
व्याजान्जरन्निव युवा +अप्यबलां अवाप्य ।।	७५.१२ ।।